# Jeremiah Horrocks

Jeremiah Horrocks (Toxteth, 1618 - Toxteth, 3 de gener de 1641), va ser un astrònom anglès, conegut per haver estat el primer a observar un trànsit de Venus.

## Vida

La data de naixement de Horrocks és incerta. Va néixer a Toxteth, un llogaret a uns cinc quilòmetres de Liverpool. Sembla que el seu pare era camperol, però alguns membres de la família eren constructors de rellotges.
Va ingressar com a becari al Emmanuel College de la Universitat de Cambridge el 18 de maig de 1632, on va coincidir amb John Wallis. Per les dades que dona Wallis a la seva autobiografia, podria ser que Horrocks hagués nascut el 1617. Va deixar la universitat el 1635 sense graduar-se i el 1639 va ser ordenat sacerdot.
Poc abans d'abandonar Cambridge va fer amistat amb William Crabtree, un ric comerciant de Manchester molt aficionat a l'astronomia, amb qui va mantenir una densa correspondència fins a la data de la seva mort.
Des de juny de 1639 fins al juliol de 1640 va ser rector de Much Hoole molt a la vora de Liverpool. Va morir sis mesos més tard al seu poble natal quan només tenia vint-i-dos anys.

## Obra

Horrocks no va publicar res durant la seva curta vida. Els seus manuscrits van ser repartits: una part va anar a parar al seu germà Jonas a Irlanda i s'ha perdut; els que van quedar a la seva casa de Toxteth van ser destruïts durant la guerra civil anglesa per una partida de soldats incontrolats; algunes anotacions les va salvar Jeremiah Sharkeley, qui les va fer servir per compilar les Tabulae Briyannicae, però es van destruir durant el gran foc de Londres (1666); Crabtree es va quedar amb els restants i, probablement, més importants manuscrits i correspondència de Horrocks. Aquest lot va ser comprat per Worthington (un col·lega seu de l'Emmanuel College) a la mort de Crabtree i posteriorment va passar a la Royal Society; actualment es troben a l'Observatori Reial de Greenwich.
Aquests manuscrits, en diferents estats d'elaboració, van ser reconstruïts i traduïts al llatí per John Wallis i publicats el 1672-1673, sota el títol d'Opera Posthuma i, en algunes edicions, amb el sots-títol Opuscula Astronomica.
El seu manuscrit sobre el trànsit de Venus, Venus in Sole visa, havia estat publicat el 1662 per Hevelius i no es coneix exactament com va arribar a les mans de l'astrònom polonès aquest manuscrit, actualment desaparegut.

## Referències

* ↑ Jackson, 2007, p. 527-528.
* ↑ Plummer, 1940, p. 46.
* ↑ Applebaum, 2012, p. xii.
* ↑ Plummer, 1940, p. 48.
* ↑ Plummer, 1940, p. 49.
* ↑ Chapman, 1990, p. 339.

## Bibliografia

* Applebaum, Wilbur. Venus Seen on the Sun: The First Observation of a Transit of Venus (en anglès). Brill, 2012. ISBN 978-90-04-22193-2.
* Aughton, Peter. The Transit of Venus: The Brief, Brilliant Life of Jeremiah Horrocks, Father of British Astronomy (en anglès). Carnegie Publishing Limited, 2012. ISBN 9781859362143.
* Chapman, Allan «Jeremiah Horrocks, The Transit of Venus, and the 'New Astronomy' in Early Seventeenth-Century England» (en anglès). Quarterly Journal of the Royal Astronomical Society, Vol. 31, 1990, pàg. 333-357. ISSN: 0035-8738.
* Jackson, Francine. «Jeremiah Horrocks». A: Thomas Hockey (ed.). Biographical Encyclopedia of Astronomers (en anglès). Springer, 2007, p. 527-528. ISBN 978-0-387-31022-0.
* Marston, Paul. Jeremiah Horrocks: Young Genius & First Venus Transit Observer (en anglès). University of Central Lancashire, 2004. ISBN 9781859362143.
* Plummer, H.C. «Jeremiah Horrocks and His 'Opera Posthuma'» (en anglès). Notes & Records of The Royal Society, Vol. 3, Num. 1, 1940, pàg. 39-52. DOI: 10.1098/rsnr.1940.0004. ISSN: 0035-9149.

## Enllaços externs

* O'Connor, John J.; Robertson, Edmund F. «Jeremiah Horrocks» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Applebaum, Wilbur. «Horrocks, Jeremiah» (en anglès). Complete Dictionary of Scientific Biography, 2008. [Consulta: 17 abril 2014].
* Westfall, Richard S. «Horrocks, Jeremiah» (en anglès). The Galileo Project, 1995. [Consulta: 22 setembre 2024].